บาทเปิด 30.02 บาทต่อดอลลาร์
เงินบาทเปิด 30.02 บาทต่อดอลลาร์ คาดธุรกรรมเบาบาง
25 ก.พ. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 30.02 บาท/ดอลลาร์ จากช่วงท้ายตลาดวานที่ระดับ 30.04 บาท/ดอลลาร์ เงินบาทเช้านี้แข็งค่าขึ้นเล็กน้อยจากท้ายตลาดวานนี้ คาดว่าเป็นผลจากที่ตลาดโลกเริ่มเปิดรับความเสี่ยงในการเข้าซื้อหุ้นและกลุ่มสินค้าโภคภัณฑ์ หลังจากที่ประธานธนาคารกลางสหรัฐ (เฟด) ส่งสัญญาณว่ายังไม่รีบถอนมาตรการกระตุ้นเศรษฐกิจ ขณะที่การเมืองในประเทศ โดยเฉพาะแนวโน้มการปรับคณะรัฐมนตรี (ครม.)ใหม่นั้น ไม่ได้มีผลต่อทิศทางของค่าเงินบาทแต่อย่างใด "วันนี้ติดตาม flow ซึ่งเป็นช่วงสิ้นเดือน ดูธุรกรรมท้ายตลาดของทั้งฝั่ง export และ import อาจจะบางๆ ช่วงท้ายตลาด" นักบริหารเงินระบุ
สำหรับคืนนี้นักลงทุนติดตามการประกาศตัวเลข GDP ไตรมาส 4/63 ครั้งที่สองของสหรัฐ และตัวเลขการขอรับสวัสดิการว่างงานรายสัปดาห์
นักบริหารเงิน คาดว่า วันนี้เงินบาทจะเคลื่อนไหวในกรอบ 29.95-30.10 บาท/ดอลลาร์